CELEX: 32020D1664
Language: sk
Date: 2020-11-09 00:00:00
Title: Vykonávacie rozhodnutie Komisie (EÚ) 2020/1664 z 9. novembra 2020 o určitých prechodných ochranných opatreniach v súvislosti s vysokopatogénnou aviárnou influenzou podtypu H5N8 v Nemecku [oznámené pod číslom C(2020) 7887] (Iba nemecké znenie je autentické) (Text s významom pre EHP)

10.11.2020   
               
               
                  SK
               
               
                  Úradný vestník Európskej únie
               
               
                  L 374/11
               
            
         VYKONÁVACIE ROZHODNUTIE KOMISIE (EÚ) 2020/1664
         z 9. novembra 2020
         o určitých prechodných ochranných opatreniach v súvislosti s vysokopatogénnou aviárnou influenzou podtypu H5N8 v Nemecku
         
            
               [oznámené pod číslom C(2020) 7887]
            
         
         (Iba nemecké znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 3,
         so zreteľom na smernicu Rady 90/425/EHS z 26. júna 1990 týkajúcu sa veterinárnych kontrol uplatňovaných v obchode vnútri Únie s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 3,
         keďže:
         
                     (1)
                  
                  
                     Aviárna influenza je infekčná vírusová choroba vtákov vrátane hydiny. Infekcie vírusmi aviárnej influenzy u domácej hydiny spôsobujú dve hlavné formy tejto choroby, ktoré sa rozlišujú podľa ich virulencie. Nízkopatogénna forma sa obvykle prejavuje iba miernymi príznakmi, zatiaľ čo vysokopatogénna forma spôsobuje u väčšiny druhov hydiny veľmi vysokú úmrtnosť. Choroba môže mať vážny dosah na rentabilnosť chovu hydiny, a tým spôsobuje narušenie obchodu v rámci Únie a vývozu do tretích krajín.
                  
               
                     (2)
                  
                  
                     Od roku 2005 sa preukázalo, že sťahovavé vtáky sa môžu nakaziť vírusmi vysokopatogénnej aviárnej influenzy (HPAI) subtypu H5 a prenášať tieto vírusy na veľké vzdialenosti pri ich jesennej a jarnej migrácii.
                  
               
                     (3)
                  
                  
                     Výskyt vírusov vysokopatogénnej aviárnej influenzy u voľne žijúcich vtákov predstavuje nepretržité ohrozenie v podobe priameho alebo nepriameho zavlečenia týchto vírusov do chovov s hydinou či inými vtákmi chovanými v zajatí.
                  
               
                     (4)
                  
                  
                     V prípade výskytu ohniska vysokopatogénnej aviárnej influenzy existuje riziko rozšírenia pôvodcu choroby do iných chovov s hydinou či inými vtákmi chovanými v zajatí.
                  
               
                     (5)
                  
                  
                     V smernici Rady 2005/94/ES (3) sa stanovujú určité preventívne opatrenia v súvislosti s dohľadom nad aviárnou influenzou a jej včasným zistením a minimálne kontrolné opatrenia, ktoré sa majú uplatňovať v prípade výskytu ohniska uvedenej choroby u hydiny alebo iných vtákov chovaných v zajatí. V uvedenej smernici sa stanovuje zriadenie ochranných pásiem a pásiem dohľadu v prípade výskytu ohniska vysokopatogénnej aviárnej influenzy. Táto regionalizácia sa uplatňuje najmä s cieľom zachovať zdravotný štatút vtákov na zvyšnom území členského štátu zabránením zavlečeniu patogénneho pôvodcu a zabezpečením včasného zistenia choroby.
                  
               
                     (6)
                  
                  
                     Nemecko nedávno potvrdilo výskyt subtypu H5N8 vysokopatogénnej aviárnej influenzy u sťahovavých a nesťahovavých voľne žijúcich vtákov na svojom území.
                  
               
                     (7)
                  
                  
                     Nemecko takisto nedávno Komisii oznámilo výskyt ohniska vysokopatogénnej aviárnej influenzy subtypu H5N8 na svojom území v chove s hydinou či inými vtákmi chovanými v zajatí v okrese Nordfriesland a okamžite prijalo opatrenia vyžadované podľa smernice 2005/94/ES vrátane zriadenia ochranných pásiem a pásiem dohľadu.
                  
               
                     (8)
                  
                  
                     Komisia v spolupráci s Nemeckom preskúmala uvedené opatrenia a s uspokojením konštatuje, že hranice ochranných pásiem a pásiem dohľadu stanovené príslušným orgánom v uvedenom členskom štáte sú v dostatočnej vzdialenosti od miesta chovu s potvrdeným ohniskom.
                  
               
                     (9)
                  
                  
                     S cieľom predísť akémukoľvek zbytočnému narušeniu obchodu v rámci Únie a vyhnúť sa vytvoreniu neodôvodnených prekážok obchodu tretími krajinami je nevyhnutné, aby sa na úrovni Únie urýchlene vymedzili ochranné pásma a pásma dohľadu zriadené v súvislosti s vysokopatogénnou aviárnou influenzou v Nemecku.
                  
               
                     (10)
                  
                  
                     Preto by do ďalšieho zasadnutia Stáleho výboru pre rastliny, zvieratá, potraviny a krmivá mali byť ochranné pásma a pásma dohľadu v Nemecku, kde sa uplatňujú opatrenia na kontrolu zdravia zvierat stanovené v smernici 2005/94/ES, vymedzené v prílohe k tomuto rozhodnutiu a malo by sa stanoviť trvanie uvedenej regionalizácie.
                  
               
                     (11)
                  
                  
                     Toto rozhodnutie sa má prehodnotiť na ďalšom zasadnutí Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Nemecko zabezpečí, aby ochranné pásma a pásma dohľadu zriadené v súlade s článkom 16 ods. 1 smernice 2005/94/ES zahŕňali aspoň tie oblasti, ktoré sú uvedené v zozname v častiach A a B prílohy k tomuto rozhodnutiu.
         
         
            Článok 2
            Toto rozhodnutie sa uplatňuje do 28. februára 2021.
         
         
            Článok 3
            Toto rozhodnutie je určené Nemeckej spolkovej republike.
         
         
            V Bruseli 9. novembra 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. ES L 395, 30.12.1989, s. 13.
         
            (2)  Ú. v. ES L 224, 18.8.1990, s. 29.
         
            (3)  Smernica Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (Ú. v. EÚ L 10, 14.1.2006, s. 16).
      
      
         
            PRÍLOHA
            ČASŤ A
            Ochranné pásmo uvedené v článku 1:
            
               Členský štát: Nemecko
            
            
                        Oblasť zahŕňa:
                     
                     
                        Deň ukončenia uplatňovania podľa článku 29 ods. 1 smernice 2005/94/ES
                     
                  
                        
                           SCHLESWIG-HOLSTEIN
                        
                     
                  
                        
                           Landkreis Nordfriesland
                        
                        
                                    —
                                 
                                 
                                    Hallig Oland
                                 
                              
                     
                        1. 12. 2020
                     
                  ČASŤ B
            Pásmo dohľadu uvedené v článku 1:
            
               Členský štát: Nemecko
            
            
                        Oblasť zahŕňa:
                     
                     
                        Deň ukončenia uplatňovania podľa článku 31 smernice 2005/94/ES
                     
                  
                        
                           SCHLESWIG-HOLSTEIN
                        
                     
                  
                        
                           Landkreis Nordfriesland
                        
                        
                                    —
                                 
                                 
                                    Gemeinde Galmsbüll
                                 
                              
                                    —
                                 
                                 
                                    Gemeinde Dagebüll
                                 
                              
                                    —
                                 
                                 
                                    Gemeinde Ockholm
                                 
                              
                                    —
                                 
                                 
                                    Hallig Gröde
                                 
                              
                                    —
                                 
                                 
                                    Hallig Langeneß
                                 
                              
                                    —
                                 
                                 
                                    Gemeinde Wyk auf Föhr
                                 
                              
                                    —
                                 
                                 
                                    Gemeinde Wrixum
                                 
                              
                                    —
                                 
                                 
                                    Gemeinde Oevenum
                                 
                              
                     
                        10. 12. 2020
                     
                  
                        
                           Landkreis Nordfriesland
                        
                        
                                    —
                                 
                                 
                                    Hallig Oland
                                 
                              
                     
                        od 2. 12. 2020 do 10. 12. 2020